CELEX: 32022L0738
Language: el
Date: 2022-04-06 00:00:00
Title: Οδηγία (ΕΕ) 2022/738 του Ευρωπαϊκού Κοινοβουλίου και του Συμβουλίου της 6ης Απριλίου 2022 σχετικά με την τροποποίηση της οδηγίας 2006/1/ΕΚ για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές (Κείμενο που παρουσιάζει ενδιαφέρον για τον ΕΟΧ)

16.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 137/1
               
            
         ΟΔΗΓΙΑ (ΕΕ) 2022/738 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 6ης Απριλίου 2022
         σχετικά με την τροποποίηση της οδηγίας 2006/1/ΕΚ για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Έχοντας υπόψη τη γνώμη της Επιτροπής των Περιφερειών (2),
         Αποφασίζοντας σύμφωνα με τη συνήθη νομοθετική διαδικασία (3),
         Εκτιμώντας τα ακόλουθα:
         
                     (1)
                  
                  
                     Στην οδηγία 2006/1/ΕΚ του Ευρωπαϊκού Κοινοβουλίου και του Συμβουλίου (4) καθορίζεται ένα ελάχιστο επίπεδο ανοίγματος της αγοράς όσον αφορά τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές.
                  
               
                     (2)
                  
                  
                     Η χρησιμοποίηση μισθωμένων οχημάτων μπορεί να μειώσει το κόστος των επιχειρήσεων που μεταφέρουν εμπορεύματα για ίδιο λογαριασμό ή για λογαριασμό τρίτων και ταυτόχρονα να ενισχύσει την επιχειρησιακή ευελιξία τους. Μπορεί έτσι να συμβάλει στην αύξηση της παραγωγικότητας και της ανταγωνιστικότητας των εν λόγω επιχειρήσεων. Επιπλέον, επειδή τα μισθωμένα οχήματα είναι συνήθως νεότερα από τον μέσο όρο του στόλου, είναι επίσης κατά μέσο όρο ασφαλέστερα και λιγότερο ρυπογόνα.
                  
               
                     (3)
                  
                  
                     Η οδηγία 2006/1/ΕΚ δεν παρέχει στις επιχειρήσεις τη δυνατότητα να επωφελούνται πλήρως από τα πλεονεκτήματα της χρησιμοποίησης μισθωμένων οχημάτων. Η οδηγία επιτρέπει στα κράτη μέλη να περιορίζουν τη χρησιμοποίηση μισθωμένων οχημάτων συνολικού επιτρεπόμενου μεικτού βάρους άνω των έξι τόνων από επιχειρήσεις εγκατεστημένες στα αντίστοιχα εδάφη τους για μεταφορές για ίδιο λογαριασμό. Επιπλέον, τα κράτη μέλη δεν είναι υποχρεωμένα να επιτρέπουν τη χρησιμοποίηση μισθωμένου οχήματος στα αντίστοιχα εδάφη τους, αν το όχημα έχει λάβει άδεια κυκλοφορίας ή έχει τεθεί σε κυκλοφορία σύμφωνα με τη νομοθεσία κράτους μέλους άλλου από το κράτος μέλος όπου είναι εγκατεστημένη η επιχείρηση που το μισθώνει.
                  
               
                     (4)
                  
                  
                     Προκειμένου οι επιχειρήσεις να είναι σε θέση να επωφελούνται σε μεγαλύτερο βαθμό από τα πλεονεκτήματα της χρησιμοποίησης μισθωμένων οχημάτων, θα πρέπει να έχουν τη δυνατότητα να χρησιμοποιούν οχήματα μισθωμένα σε οποιοδήποτε κράτος μέλος, όχι μόνο στο κράτος μέλος εγκατάστασής τους. Μια τέτοια δυνατότητα θα τους διευκόλυνε, ιδίως, να καλύπτουν βραχυπρόθεσμες, εποχικές ή προσωρινές κορυφώσεις της ζήτησης ή να αντικαθιστούν οχήματα ελαττωματικά ή με βλάβη, διασφαλίζοντας παράλληλα τη συμμόρφωση με τις αναγκαίες απαιτήσεις ασφάλειας και κατάλληλες συνθήκες εργασίας για τους οδηγούς.
                  
               
                     (5)
                  
                  
                     Τα κράτη μέλη δεν θα πρέπει να έχουν τη δυνατότητα να περιορίζουν τη χρησιμοποίηση, στα αντίστοιχα εδάφη τους, οχήματος μισθωμένου από επιχείρηση εγκατεστημένη στο έδαφος άλλου κράτους μέλους, αν το όχημα έχει λάβει άδεια κυκλοφορίας ή έχει τεθεί σε κυκλοφορία σε συμμόρφωση με τη νομοθεσία, τις απαιτήσεις ασφάλειας και άλλα υποχρεωτικά πρότυπα που ισχύουν σε ένα κράτος μέλος και, προκειμένου για όχημα για το οποίο απαιτείται επικυρωμένο γνήσιο αντίγραφο της κοινοτικής άδειας σύμφωνα με τον κανονισμό (ΕΚ) αριθ. 1072/2009 του Ευρωπαϊκού Κοινοβουλίου και του Συμβουλίου (5), αν έχει επιτραπεί η χρησιμοποίησή του από το κράτος μέλος εγκατάστασης της επιχείρησης δυνάμει του εν λόγω επικυρωμένου γνήσιου αντιγράφου.
                  
               
                     (6)
                  
                  
                     Προκειμένου να απλουστευθεί η παροχή σχετικών αποδεικτικών στοιχείων, τα κράτη μέλη θα πρέπει επίσης να αναγνωρίζουν έγγραφα σε ηλεκτρονική μορφή ως μέσα απόδειξης της συμμόρφωσης με την οδηγία 2006/1/ΕΚ.
                  
               
                     (7)
                  
                  
                     Το επίπεδο φορολόγησης των οδικών μεταφορών εξακολουθεί να διαφέρει σημαντικά σε ολόκληρη την Ένωση. Ως εκ τούτου, ορισμένοι περιορισμοί, που επίσης επηρεάζουν έμμεσα την ελεύθερη παροχή υπηρεσιών μίσθωσης οχημάτων, εξακολουθούν να είναι δικαιολογημένοι προκειμένου να αποφεύγονται φορολογικές στρεβλώσεις. Κατά συνέπεια, τα κράτη μέλη θα πρέπει να έχουν τη δυνατότητα να περιορίζουν το χρονικό διάστημα κατά το οποίο επιχειρήσεις εγκατεστημένες στα αντίστοιχα εδάφη τους μπορούν να χρησιμοποιούν ένα μισθωμένο όχημα που έχει λάβει άδεια κυκλοφορίας ή έχει τεθεί σε κυκλοφορία σε άλλο κράτος μέλος. Δεδομένου ότι η παρούσα οδηγία δεν εναρμονίζει τα εθνικά συστήματα φορολόγησης των οχημάτων και ότι οι κανόνες ταξινόμησης των οχημάτων συνδέονται με τη φορολόγηση των οχημάτων, τα κράτη μέλη θα πρέπει να μπορούν να απαιτούν την ταξινόμηση του μισθωμένου οχήματος, υπό την προϋπόθεση ότι το όχημα επιτρέπεται να κυκλοφορεί τουλάχιστον 30 ημέρες πριν τεθεί σε ισχύ η εν λόγω απαίτηση. Θα πρέπει, επίσης, να επιτραπεί στα κράτη μέλη να περιορίζουν τον αριθμό τέτοιων οχημάτων που μισθώνονται από επιχείρηση εγκατεστημένη στα αντίστοιχα εδάφη τους. Το καθοριζόμενο όριο δεν θα πρέπει να είναι μικρότερο από ένα ορισμένο ποσοστό του αριθμού των οχημάτων που έχει στη διάθεσή της η επιχείρηση, υπολογιζόμενο χωρίς τα οχήματα που μισθώνονται σε άλλο κράτος μέλος και δεν έχουν λάβει άδεια κυκλοφορίας στο κράτος μέλος εγκατάστασης της επιχείρησης.
                  
               
                     (8)
                  
                  
                     Προκειμένου να βελτιωθεί η επιβολή από κράτος μέλος περιορισμών στη χρησιμοποίηση από επιχείρηση εγκατεστημένη στο έδαφός του μισθωμένων οχημάτων που έχουν λάβει άδεια κυκλοφορίας ή έχουν τεθεί σε κυκλοφορία σύμφωνα με τη νομοθεσία άλλου κράτους μέλους, το κράτος μέλος εγκατάστασης θα πρέπει να μπορεί να απαιτεί η διάρκεια της σύμβασης μίσθωσης να μην υπερβαίνει το χρονικό διάστημα που επιτρέπεται για τη χρησιμοποίηση του συγκεκριμένου οχήματος. Είναι δυνατός ο περιορισμός της ισχύος των επικυρωμένων γνήσιων αντιγράφων της κοινοτικής άδειας που έχει εκδοθεί σύμφωνα με τον κανονισμό (ΕΚ) αριθ. 1072/2009 στην περίοδο που αντιστοιχεί στη διάρκεια της σύμβασης μίσθωσης. Είναι επίσης δυνατόν να αναγράφεται ο αριθμός κυκλοφορίας του μισθωμένου οχήματος στα εν λόγω επικυρωμένα γνήσια αντίγραφα.
                  
               
                     (9)
                  
                  
                     Η κυκλοφορία των μισθωμένων οχημάτων δεν θα πρέπει να εμποδίζει την παρακολούθηση και τον έλεγχο της νομιμότητας των μεταφορών που πραγματοποιούνται από επιχειρήσεις σε κράτη μέλη διαφορετικά από το κράτος μέλος εγκατάστασης. Σύμφωνα με τον κανονισμό (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου (6), τα εθνικά ηλεκτρονικά μητρώα οφείλουν να περιλαμβάνουν τους αριθμούς κυκλοφορίας των οχημάτων που βρίσκονται στη διάθεση μιας επιχείρησης μεταφορών. Αυτό θα πρέπει επίσης να περιλαμβάνει οποιαδήποτε οχήματα μισθώνονται σε κράτος μέλος άλλο από το κράτος μέλος εγκατάστασης της επιχείρησης. Ο κανονισμός (ΕΚ) αριθ. 1071/2009 προβλέπει επίσης τη δυνατότητα πρόσβασης των αρμόδιων αρχών άλλων κρατών μελών στα δεδομένα που περιέχονται στα εθνικά ηλεκτρονικά μητρώα. Τα εθνικά ηλεκτρονικά μητρώα θα πρέπει να επιτρέπουν στοχευμένες αναζητήσεις οχημάτων με αριθμούς κυκλοφορίας που εκδίδουν κράτη μέλη άλλα από το κράτος μέλος εγκατάστασης.
                  
               
                     (10)
                  
                  
                     Για να εξασφαλιστεί η ομοιόμορφη εκπλήρωση της υποχρέωσης να καταχωρίζεται ο αριθμός κυκλοφορίας μισθωμένου οχήματος το οποίο χρησιμοποιείται από επιχείρηση που δραστηριοποιείται στις οδικές εμπορευματικές μεταφορές για λογαριασμό τρίτων στα εθνικά ηλεκτρονικά μητρώα, θα πρέπει να ανατεθούν στην Επιτροπή εκτελεστικές αρμοδιότητες σχετικά με τις ελάχιστες απαιτήσεις για τα δεδομένα προς καταχώριση στα εθνικά ηλεκτρονικά μητρώα. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (7).
                  
               
                     (11)
                  
                  
                     Προκειμένου να καταστεί δυνατή η αποδοτικότερη εκτέλεση μεταφορών για ίδιο λογαριασμό, τα κράτη μέλη δεν θα πρέπει να δύνανται πλέον να περιορίζουν τη δυνατότητα χρησιμοποίησης μισθωμένων οχημάτων για τις εν λόγω μεταφορές. Ωστόσο, προκειμένου να αποφευχθούν πιθανά φορολογικά ζητήματα, η δυνατότητα περιορισμού της χρησιμοποίησης μισθωμένων οχημάτων για μεταφορές για ίδιο λογαριασμό θα πρέπει να διατηρηθεί για οχήματα η άδεια κυκλοφορίας των οποίων έχει χορηγηθεί εκτός του κράτους μέλους εγκατάστασης της επιχείρησης που τα χρησιμοποιεί.
                  
               
                     (12)
                  
                  
                     Η Επιτροπή θα πρέπει να παρακολουθεί την εφαρμογή και τα αποτελέσματα της οδηγίας 2006/1/ΕΚ και να συντάξει έκθεση το αργότερο τέσσερα έτη μετά την ημερομηνία μεταφοράς της παρούσας οδηγίας στο εθνικό δίκαιο. Η εν λόγω έκθεση θα πρέπει να λαμβάνει δεόντως υπόψη τον αντίκτυπο της παρούσας οδηγίας στην οδική ασφάλεια, στο περιβάλλον με βάση τις αλλαγές στη σύνθεση των στόλων όσον αφορά την ηλικία και τον τύπο των οχημάτων, και στα φορολογικά έσοδα, ιδίως όσον αφορά τη δικαιολόγηση των περιορισμών που προβλέπονται στην παρούσα οδηγία. Επίσης, η έκθεση θα πρέπει να αξιολογεί τυχόν δυσχέρειες που έχει προκαλέσει η εφαρμογή της παρούσας οδηγίας όσον αφορά την επιβολή, συμπεριλαμβανομένης της επιβολής των κανόνων για τις ενδομεταφορές. Η Επιτροπή θα πρέπει επίσης να εξετάσει την ανάγκη για μελλοντική δράση στον εν λόγω τομέα με βάση την εν λόγω έκθεση.
                  
               
                     (13)
                  
                  
                     Δεδομένου ότι οι στόχοι της παρούσας οδηγίας δεν μπορούν να επιτευχθούν ικανοποιητικά από τα κράτη μέλη, μπορούν όμως, εξαιτίας της διασυνοριακής φύσης των οδικών μεταφορών και των ζητημάτων που επιδιώκει να διευθετήσει η παρούσα οδηγία, να επιτευχθούν καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας όπως διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών.
                  
               
                     (14)
                  
                  
                     Επομένως, η οδηγία 2006/1/ΕΚ θα πρέπει να τροποποιηθεί αναλόγως,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Η οδηγία 2006/1/ΕΚ τροποποιείται ως εξής:
            
                        1)
                     
                     
                        Το άρθρο 2 τροποποιείται ως εξής:
                        
                                    α)
                                 
                                 
                                    η παράγραφος 1 τροποποιείται ως εξής:
                                    
                                                i)
                                             
                                             
                                                το εισαγωγικό μέρος αντικαθίσταται από το ακόλουθο κείμενο:
                                                
                                                   «1.   Κάθε κράτος μέλος επιτρέπει να χρησιμοποιούνται στο έδαφός του οχήματα που έχουν μισθώσει επιχειρήσεις εγκατεστημένες στο έδαφος άλλου κράτους μέλους, υπό τον όρο ότι:»·
                                                
                                             
                                          
                                                ii)
                                             
                                             
                                                το στοιχείο α) αντικαθίσταται από το ακόλουθο κείμενο:
                                                
                                                            «α)
                                                         
                                                         
                                                            το όχημα έχει λάβει άδεια κυκλοφορίας ή έχει τεθεί σε κυκλοφορία σύμφωνα με τη νομοθεσία οποιουδήποτε κράτους μέλους και, κατά περίπτωση, χρησιμοποιείται σύμφωνα με τους κανονισμούς (ΕΚ) αριθ. 1071/2009 (*1) και (ΕΚ) αριθ. 1072/2009 (*2) του Ευρωπαϊκού Κοινοβουλίου και του Συμβουλίου·
                                                         
                                                      
                                                   (*1)  Κανονισμός (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα και για την κατάργηση της οδηγίας 96/26/ΕΚ του Συμβουλίου (ΕΕ L 300 της 14.11.2009, σ. 51)."
                        
                                                
                                                   (*2)  Κανονισμός (ΕΚ) αριθ. 1072/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τους κοινούς κανόνες πρόσβασης στην αγορά διεθνών οδικών εμπορευματικών μεταφορών (ΕΕ L 300 της 14.11.2009, σ. 72).»·"
                        
                                             
                                          
                              
                                    β)
                                 
                                 
                                    στην παράγραφο 2, το εισαγωγικό μέρος αντικαθίσταται από το ακόλουθο κείμενο:
                                    
                                       «2.   Η τήρηση των όρων που προβλέπονται στην παράγραφο 1 στοιχεία α) έως δ) αποδεικνύεται με την επίδειξη των ακόλουθων εγγράφων σε έντυπη ή ηλεκτρονική μορφή, τα οποία ευρίσκονται επί του οχήματος:».
                                    
                                 
                              
                  
                        2)
                     
                     
                        Το άρθρο 3 αντικαθίσταται από το ακόλουθο κείμενο:
                        
                           «Άρθρο 3
                           
                              1.   Τα κράτη μέλη λαμβάνουν τα αναγκαία μέτρα ώστε οι επιχειρήσεις που είναι εγκατεστημένες στα αντίστοιχα εδάφη τους να μπορούν να χρησιμοποιούν μισθωμένα οχήματα για οδικές εμπορευματικές μεταφορές με τους ίδιους όρους που ισχύουν για τα οχήματα που τους ανήκουν, εφόσον πληρούνται οι όροι του άρθρου 2.
                           
                           
                              2.   Όταν μισθωμένο όχημα έχει λάβει άδεια κυκλοφορίας ή έχει τεθεί σε κυκλοφορία σύμφωνα με τη νομοθεσία άλλου κράτους μέλους, το κράτος μέλος εγκατάστασης της επιχείρησης οδικών μεταφορών μπορεί:
                              
                                          α)
                                       
                                       
                                          να περιορίζει το χρονικό διάστημα κατά το οποίο το μισθωμένο όχημα μπορεί να χρησιμοποιείται στο έδαφός του, υπό την προϋπόθεση ότι επιτρέπεται η χρησιμοποίηση του μισθωμένου οχήματος από την ίδια επιχείρηση οδικών μεταφορών για περίοδο τουλάχιστον δύο διαδοχικών μηνών εντός οποιουδήποτε δεδομένου ημερολογιακού έτους· στην περίπτωση αυτή, το κράτος μέλος μπορεί να απαιτεί η διάρκεια της σύμβασης μίσθωσης να μην υπερβαίνει το χρονικό όριο που ορίζεται από το εν λόγω κράτος μέλος·
                                       
                                    
                                          β)
                                       
                                       
                                          να απαιτεί την ταξινόμηση του μισθωμένου οχήματος σύμφωνα με τους εθνικούς κανόνες ταξινόμησης μετά από περίοδο τουλάχιστον 30 ημερών· στην περίπτωση αυτή, το κράτος μέλος μπορεί να απαιτεί η διάρκεια της σύμβασης μίσθωσης να μην υπερβαίνει την περίοδο κυκλοφορίας που προηγείται της απαίτησης ταξινόμησης·
                                       
                                    
                                          γ)
                                       
                                       
                                          να περιορίζει τον αριθμό μισθωμένων οχημάτων που μπορούν να χρησιμοποιούνται από μια επιχείρηση, υπό την προϋπόθεση ότι ο ελάχιστος αριθμός οχημάτων που επιτρέπονται αντιστοιχεί τουλάχιστον στο 25 % του στόλου φορτηγών οχημάτων που βρίσκεται στη διάθεση της επιχείρησης σύμφωνα με το άρθρο 5 παράγραφος 1 στοιχείο ζ) του κανονισμού (ΕΚ) αριθ. 1071/2009 είτε την 31η Δεκεμβρίου του έτους που προηγείται της χρήσης του μισθωμένου οχήματος είτε την ημέρα κατά την οποία η επιχείρηση αρχίζει να χρησιμοποιεί το μισθωμένο όχημα, όπως καθορίζεται από το κράτος μέλος· εντούτοις, στην περίπτωση επιχείρησης η οποία έχει συνολικό στόλο μεγαλύτερο του ενός και μικρότερο των τεσσάρων οχημάτων, επιτρέπεται η χρησιμοποίηση τουλάχιστον ενός τέτοιου οχήματος· ο ελάχιστος αριθμός σύμφωνα με το παρόν στοιχείο αναφέρεται στον στόλο φορτηγών οχημάτων που βρίσκεται στη διάθεση της επιχείρησης με βάση τα οχήματα που έχουν λάβει άδεια κυκλοφορίας ή έχουν τεθεί σε κυκλοφορία σύμφωνα με τη νομοθεσία του εν λόγω κράτους μέλους·
                                       
                                    
                                          δ)
                                       
                                       
                                          να περιορίζει τη χρησιμοποίηση τέτοιων οχημάτων για μεταφορές για ίδιο λογαριασμό.».
                                       
                                    
                        
                     
                  
                        3)
                     
                     
                        Παρεμβάλλεται το ακόλουθο άρθρο:
                        
                           «Άρθρο 3α
                           
                              1.   Τα κράτη μέλη λαμβάνουν τα μέτρα που είναι αναγκαία για να εξασφαλιστεί ότι καταχωρίζεται στα εθνικά ηλεκτρονικά μητρώα που αναφέρονται στο άρθρο 16 του κανονισμού (ΕΚ) αριθ. 1071/2009 ο αριθμός κυκλοφορίας μισθωμένου οχήματος το οποίο χρησιμοποιείται από επιχείρηση που δραστηριοποιείται στις οδικές εμπορευματικές μεταφορές για λογαριασμό τρίτων.
                           
                           
                              2.   Οι αρμόδιες αρχές των κρατών μελών συνεργάζονται στενά και παρέχουν αμελλητί και σε αμοιβαία βάση συνδρομή και κάθε σχετική πληροφορία προκειμένου να διευκολύνουν την εφαρμογή και την επιβολή της παρούσας οδηγίας. Για τον σκοπό αυτόν, κάθε κράτος μέλος ορίζει εθνικό σημείο επαφής αρμόδιο για την ανταλλαγή πληροφοριών με τα άλλα κράτη μέλη.
                           
                           
                              3.   Η ανταλλαγή των πληροφοριών που αναφέρονται στην παράγραφο 1 διενεργείται μέσω του Ευρωπαϊκού Μητρώου Επιχειρήσεων Οδικών Μεταφορών (ERRU), όπως ορίζεται στον εκτελεστικό κανονισμό (ΕΕ) 2016/480 της Επιτροπής (*3).
                           
                           
                              4.   Τα κράτη μέλη εξασφαλίζουν ότι οι πληροφορίες που παρέχονται δυνάμει του παρόντος άρθρου χρησιμοποιούνται μόνο σε σχέση με τα θέματα για τα οποία ζητήθηκαν. Τυχόν επεξεργασία δεδομένων προσωπικού χαρακτήρα διενεργείται αποκλειστικά για τους σκοπούς της συμμόρφωσης με την παρούσα οδηγία και συμμορφώνεται με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (*4).
                           
                           
                              5.   Η αμοιβαία διοικητική συνεργασία και συνδρομή παρέχονται δωρεάν.
                           
                           
                              6.   Η αίτηση για πληροφορίες δεν εμποδίζει τις αρμόδιες αρχές να λαμβάνουν μέτρα σύμφωνα με το σχετικό ενωσιακό και εθνικό δίκαιο για τη διερεύνηση και την αποτροπή εικαζόμενων παραβιάσεων των κανόνων που απορρέουν από τη μεταφορά της παρούσας οδηγίας στο εθνικό δίκαιο.
                           
                           
                              7.   Τα κράτη μέλη λαμβάνουν τα μέτρα που είναι αναγκαία ώστε να εξασφαλίζεται ότι η επεξεργασία των δεδομένων που αναφέρονται στην παράγραφο 1 του παρόντος άρθρου συμμορφώνεται με τις απαιτήσεις για τις πληροφορίες που αναφέρονται στο άρθρο 16 παράγραφος 2 στοιχείο ζ) του κανονισμού (ΕΚ) αριθ. 1071/2009, όπως προσδιορίζονται στο άρθρο 16 παράγραφος 2 τρίτο και πέμπτο εδάφιο και στο άρθρο 16 παράγραφοι 3 και 4 του εν λόγω κανονισμού.
                           
                           
                              8.   Το αργότερο εντός 14 μηνών από την έκδοση εκτελεστικής πράξης για τη θέσπιση ενός κοινού τύπου υπολογισμού της αποτίμησης επικινδυνότητας, όπως αναφέρεται στο άρθρο 9 παράγραφος 1 δεύτερο εδάφιο της οδηγίας 2006/22/ΕΚ του Ευρωπαϊκού Κοινοβουλίου και του Συμβουλίου (*5), η Επιτροπή εκδίδει εκτελεστικές πράξεις για τον καθορισμό των ελάχιστων απαιτήσεων που αφορούν τα δεδομένα προς καταχώριση στα εθνικά ηλεκτρονικά μητρώα, προκειμένου να καταστεί δυνατή η διασύνδεση των μητρώων, και για τον προσδιορισμό των λειτουργικών δυνατοτήτων που είναι αναγκαίες ώστε να καθίστανται οι εν λόγω πληροφορίες προσβάσιμες από τις αρμόδιες αρχές κατά τη διάρκεια καθ’ οδόν ελέγχων. Οι εν λόγω ελάχιστες απαιτήσεις και λειτουργικές δυνατότητες συμμορφώνονται με τις απαιτήσεις και τις λειτουργικές δυνατότητες που καθορίζονται σύμφωνα με το άρθρο 16 παράγραφος 6 του κανονισμού (ΕΚ) αριθ. 1071/2009. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία του άρθρου 5β παράγραφος 2 της παρούσας οδηγίας.
                           
                           
                              9.   Τα κράτη μέλη μεριμνούν ώστε τα δεδομένα που αναφέρονται στην παράγραφο 1 να είναι προσβάσιμα από τις αρμόδιες αρχές κατά τη διάρκεια καθ’ οδόν ελέγχων.
                           
                        
                        
                           (*3)  Εκτελεστικός κανονισμός (ΕΕ) 2016/480 της Επιτροπής, της 1ης Απριλίου 2016, για τη θέσπιση κοινών κανόνων όσον αφορά τη διασύνδεση των εθνικών ηλεκτρονικών μητρώων των επιχειρήσεων οδικών μεταφορών και για την κατάργηση του κανονισμού (ΕΕ) αριθ. 1213/2010 της Επιτροπής (ΕΕ L 87 της 2.4.2016, σ. 4)."
                        
                        
                           (*4)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1)."
                        
                        
                           (*5)  Οδηγία 2006/22/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για καθορισμό ελάχιστων προϋποθέσεων για την εφαρμογή των κανονισμών (ΕΚ) αριθ. 561/2006 και (ΕΕ) αριθ. 165/2014 και της οδηγίας 2002/15/ΕΚ σχετικά με την κοινωνική νομοθεσία όσον αφορά δραστηριότητες οδικών μεταφορών και για την κατάργηση της οδηγίας 88/599/ΕΟΚ του Συμβουλίου (ΕΕ L 102 της 11.4.2006, σ. 35).»."
                        
                     
                  
                        4)
                     
                     
                        Παρεμβάλλονται τα ακόλουθα άρθρα:
                        
                           «Άρθρο 5α
                           Έως τις 7 Αυγούστου 2027, η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με την εφαρμογή και τα αποτελέσματα της παρούσας οδηγίας. Η εν λόγω έκθεση περιλαμβάνει πληροφορίες για τη χρησιμοποίηση οχημάτων μισθωμένων σε κράτος μέλος άλλο από το κράτος μέλος εγκατάστασης της επιχείρησης που μισθώνει τα οχήματα. Η έκθεση δίνει ιδιαίτερη προσοχή στον αντίκτυπο στην οδική ασφάλεια, στο περιβάλλον, στα φορολογικά έσοδα και στην επιβολή των κανόνων για τις ενδομεταφορές σύμφωνα με τον κανονισμό (ΕΚ) αριθ. 1072/2009. Με βάση την εν λόγω έκθεση, η Επιτροπή αξιολογεί αν είναι αναγκαίο να προτείνει πρόσθετα μέτρα.
                        
                        
                           Άρθρο 5β
                           
                              1.   Η Επιτροπή επικουρείται από την επιτροπή που έχει συσταθεί με το άρθρο 42 παράγραφος 1 του κανονισμού (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου (*6). Πρόκειται για επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (*7).
                           
                           
                              2.   Όποτε γίνεται αναφορά στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
                           
                        
                        
                           (*6)  Κανονισμός (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου, της 4ης Φεβρουαρίου 2014, για τους ταχογράφους στον τομέα των οδικών μεταφορών, ο οποίος καταργεί τον κανονισμό (ΕΟΚ) αριθ. 3821/85 του Συμβουλίου σχετικά με τη συσκευή ελέγχου στον τομέα των οδικών μεταφορών και τροποποιεί τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών (ΕΕ L 60 της 28.2.2014, σ. 1)."
                        
                        
                           (*7)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).»."
                        
                     
                  
         
            Άρθρο 2
            
               1.   Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία έως τις 6 Αυγούστου 2023. Ενημερώνουν αμέσως την Επιτροπή σχετικά.
               Οι διατάξεις αυτές, όταν θεσπίζονται από τα κράτη μέλη, περιέχουν παραπομπή στην παρούσα οδηγία ή συνοδεύονται από την παραπομπή αυτήν κατά την επίσημη δημοσίευσή τους. Ο τρόπος της παραπομπής αυτής καθορίζεται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
         
            Άρθρο 4
            Η παρούσα οδηγία απευθύνεται στα κράτη μέλη.
         
         
            Στρασβούργο, 6 Απριλίου 2022.
            
               
                  Για το Ευρωπαϊκό Κοινοβούλιο
               
               
                  Η Πρόεδρος
               
               R. METSOLA
            
            
               
                  Για το Συμβούλιο
               
               
                  Ο Πρόεδρος
               
               C. BEAUNE
            
         
         
            (1)  ΕΕ C 129 της 11.4.2018, σ. 71.
         
            (2)  ΕΕ C 176 της 23.5.2018, σ. 57.
         
            (3)  Θέση του Ευρωπαϊκού Κοινοβουλίου της 15ης Ιανουαρίου 2019 (ΕΕ C 411 της 27.11.2020, σ. 258) και θέση του Συμβουλίου σε πρώτη ανάγνωση της 20ής Δεκεμβρίου 2021 (δεν έχει ακόμη δημοσιευθεί στην Επίσημη Εφημερίδα). Θέση του Ευρωπαϊκού Κοινοβουλίου της 5ης Απριλίου 2022 (δεν έχει ακόμη δημοσιευθεί στην Επίσημη Εφημερίδα).
         
            (4)  Οδηγία 2006/1/ΕΚ του Ευρωπαϊκού Κοινοβουλίου και του Συμβουλίου, της 18ης Ιανουαρίου 2006, για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές (ΕΕ L 33 της 4.2.2006, σ. 82).
         
            (5)  Κανονισμός (ΕΚ) αριθ. 1072/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τους κοινούς κανόνες πρόσβασης στην αγορά διεθνών οδικών εμπορευματικών μεταφορών (ΕΕ L 300 της 14.11.2009, σ. 72).
         
            (6)  Κανονισμός (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα και για την κατάργηση της οδηγίας 96/26/ΕΚ του Συμβουλίου (ΕΕ L 300 της 14.11.2009, σ. 51).
         
            (7)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).